Bill Walton

William Theodore Walton III (sündinud 5. novembril 1952 San Diegos) on endine elukutseline korvpallur, kes mängis aastatel 1974–1988 korvpalliliigas NBA ja tuli kaks korda NBA meistriks.

Keskkool 

Bill Walton mängis Helixi keskkoolis aastatel 1966–1970. Kahel viimasel aastal valiti ta nii osariigi kui ka konverentsi sümboolsesse meeskonda. Viimasel aastal valiti Walton USA sümboolsesse keskkooliõpilaste meeskonda ja Helixi aasta sportlaseks.

Ülikool 

Bill Walton mängis NCAAs UCLA ülikooli eest aastatel 1970–1974. Kolmel viimasel aastal valiti ta ülikooli aasta mängijaks, Naismithi auhinna võitjaks ja USA sümboolsesse üliõpilaskorvpallurite koondisse. 1972. ja 1973. aastal valiti Walton USA parimaks üliõpilaskorvpalluriks.

Bill Waltoni käes on NCAA rekord visketabavuses: 68,6%. Ta viskas karjääri jooksul keskmiselt 20,3 punkti ja hankis 15,7 lauapalli. Ta hoiab UCLA rekordit lauapallide arvestuses nii karjääri (1370) kui ka hooaja jooksul (506 ehk 16,9 mängus), teist kohta visketabavuses (65,1%) ja kolmandat kohta mängus keskmiselt visatud punktide arvestuses (20,3).

Walton juhtis UCLA kolme aasta jooksul 90 mängust 86 võiduni.

NBA 

Portland Trail Blazers valis Bill Waltoni 1974. aasta draft'ist esimese valikuna. Esimeses seitsmes mängus viskas ta keskmiselt 16 punkti, võttis maha 19 lauapalli, andis 4,4 resultatiivset söötu ja blokeeris 4 viset. Kuid siis algasid probleemid jalaga ja ta sai esimesel hooajal mängida vaid 35 mängu 82-st. Debüüthooajal viskas Walton keskmiselt 12,8 punkti, võttis maha 12,6 lauapalli, andis 4,8 resultatiivset söötu ja blokeeris 2,69 viset mängus.

Walton oli 1976/77. hooaja NBA parim visete blokeerija (keskmiselt 3,25 mängus) ja lauavõitleja (keskmiselt 14,4 mängus). Hoolimata põlvevigastustest mängis Walton alati naudinguga. Tema head söödud, tabavad visked, jooksu- ja hüppevõime aitasid tal Portlandi 1977. aastal meistriks juhtida. Väljalangemismängudes keskmiselt 18,2 punkti, 15,2 lauapalli, 5,5 tulemuslikku söötu ja 3,4 viskeblokeeringut kogunud Walton valiti finaalseeria kõige väärtuslikumaks mängijaks.

Walton nimetati 1978. aastal NBA põhihooaja väärtuslikemaks mängijaks pärast seda, kui ta viskas 18,9 punkti, noppis 13,2 lauapalli, andis 5 resultatiivset söötu ja blokeeris 2,52 viset mängus.

Teist korda tuli Walton NBA meistriks Bostoni eest 1986. aastal, mil ta valiti ka NBA parimaks vahetusmeheks.

Portlandi Trail Blazersi treener Jack Ramsay ütles, et kui vigastused poleks Bill Waltonit seganud, oleks temast ilmselt saanud parim keskmängija, keda iial nähtud. Walton oli meeskonna liider kaitses, suurepärane lauapallide noppija ja resultatiivsete söötude andja. Ta valdas väga hästi palli ja talle meeldis haaki visata kord parema, kord vasaku käega. Väljakul oli ta äratuntav punase habeme järgi.

Saavutused 
 2-kordne NBA meister (1977, 1986)
 NBA finaalseeria kõige väärtuslikum mängija (1977)
 NBA põhihooaja kõige väärtuslikum mängija (1978)
 2 korda valitud NBA tähtede mängule (1977, 1978)
 NBA sümboolne 1. viisik (1978)
 NBA sümboolne 2. viisik (1977)
 2 korda valitud NBA sümboolsesse 1. kaitseviisikusse (1977, 1978)
 NBA parim vahetusmängija (1986)
 NBA hooaja parim lauavõitleja (1977)
 NBA hooaja parim viskeblokeerija (1977)
 2-kordne NCAA meister

Vaata ka 
NBA drafti esimeste valikute loend

Välislingid 

Bill Walton – NBA.com
Bill Walton – Basketball-Reference.com

Ameerika Ühendriikide korvpallurid
Sündinud 1952